b'\n_START_ARTICLE_\nPape\xc5\xbe Higin\n_START_SECTION_\nTe\xc5\xbeave z gnostiki\n_START_PARAGRAPH_\nV \xc4\x8dasu tega pape\xc5\xbea se je tudi po Rimu razbohotil gnosticizem, me\xc5\xa1anica perzijskih, sirskih, judovskih, platonskih, stoi\xc5\xa1kih, pitagorejskih in kr\xc5\xa1\xc4\x8danskih pojmovanj sveta. Razvejan je bil na mnogo tokov, skoraj vsem pa je bilo skupno prepri\xc4\x8danje, da sta bo\xc5\xbeanstvo in tvar dve ve\xc4\x8dni po\xc4\x8deli, ki si nasprotujeta kot dobro in zlo. Povzro\xc4\x8dil je prvo versko krizo, ki jo je morala kr\xc5\xa1\xc4\x8danska vera premagati ob sre\xc4\x8danju s poganstvom._NEWLINE_Po Ireneju Lyonskem je v njegovem \xc4\x8dasu pri\xc5\xa1el v Rim gnostik Valentin, ki je ostal v mestu vse do pontifikata Aniceta. On je po vzoru na egiptovsko poganstvo Jezusa uvrstil med najpopolnej\xc5\xa1e \xe2\x80\x9eeone\xe2\x80\x9d. Isto\xc4\x8dasno se je mudil v Rimu tudi drugi gnosti\xc4\x8dni u\xc4\x8ditelj Cerdon (ali Kerdon) iz Sirije. On je tajil, da bi bil Jezusov O\xc4\x8de isti kot Bog stare zaveze; najprej je sicer preklical svoje zmote in bil sprejet v cerkveno ob\xc4\x8destvo, vendar se je pozneje zopet vrnil k svoji hereziji.\n_START_SECTION_\nOcena\n_START_PARAGRAPH_\nNekateri kritiki menijo, da ne obstajajo dokazi o njegovem mu\xc4\x8deni\xc5\xa1tvu, ker tega ne omenjata niti sveti Irenej niti zgodovinar Evzebij. Poleg tega imajo obdobje Antonina Pija za \xc4\x8das relativne strpnosti do kristjanov. Nekateri kritiki nadalje menijo, da izhajajo uredbe, ki jih pripisujejo pape\xc5\xbeu Higinu, iz poznej\xc5\xa1ega obdobja.'